സഹായമെത്തിക്കാനും വേണം തീവ്രവേഗത പ്രളയവും ഉരുള്പൊട്ടലുകളും സൃഷ്ടിച്ച മഹാദുരന്തത്തിന് ഇരയായവര്ക്ക് എത്രയും വേഗം ആശ്വാസമെത്തിക്കുകയെന്ന വലിയ ഉത്തരവാദിത്തം ഏറ്റെടുക്കേണ്ട സമയമാണിത്. കെടുതികള് ഏതാണ്ട് ശമിച്ചെന്നു കരുതിയിരിക്കുമ്ബോഴാണ് തീവ്രമഴയെക്കുറിച്ചുള്ള പുതിയ മുന്നറിയിപ്പുകള് വരുന്നത്. കെടുതികളനുഭവിച്ച് മനസു മരവിച്ചു നില്ക്കുന്നവരെ വീണ്ടും സംഭ്രാന്തിയിലാക്കുന്ന സാഹചര്യം. പേമാരിയിലും ഉരുള്പൊട്ടലുകളിലുമായി സംസ്ഥാനത്ത് 42 പേര് മരിച്ചെന്നാണ് കണക്ക്. മരിച്ചവരുടെ കുടുംബങ്ങള്ക്ക് ആളൊന്നിന് നാലുലക്ഷം രൂപ വീതം സഹായധനം സര്ക്കാര് പ്രഖ്യാപിച്ചിട്ടുണ്ട്. കുടുംബത്തിലെ മുഴുവന് പേരും ഉരുള്പൊട്ടലില് ഭൂമുഖത്തുനിന്നു തുടച്ചുനീക്കപ്പെട്ട സംഭവവുമുണ്ട്. അവര്ക്കുള്ള ധനസഹായത്തിന്റെ അവകാശികള് ആരെന്ന് നിര്ണയിക്കേണ്ടതുണ്ട്. സാങ്കേതികത്വത്തില് തൂങ്ങി ഇതൊക്കെ വൈകിപ്പിക്കാന് ഉദ്യോഗസ്ഥതലത്തില് ശ്രമം ഉണ്ടായിക്കൂടായ്കയില്ല. രണ്ടുവര്ഷം മുന്പുണ്ടായ പ്രളയത്തില് നാശനഷ്ടങ്ങള് നേരിട്ടവര്ക്കുള്ള സഹായവിതരണം ഇനിയും ശേഷിക്കുന്നുവെന്ന ദുരവസ്ഥ കഴിഞ്ഞദിവസം പുറത്തുവന്നിരുന്നു. സഹായം തേടിയുള്ള അവരുടെ അപേക്ഷകളില് പത്തുദിവസത്തിനകം തീര്പ്പുണ്ടാക്കണമെന്ന കര്ക്കശ നിര്ദ്ദേശവും വന്നിട്ടുണ്ട്. ഫയലില് കെട്ടിവച്ച് അതിനു പുറത്തിരുന്ന് സമയം കളയേണ്ട അപേക്ഷകളായിരുന്നില്ല അവയെന്ന് അറിയാത്തതാണോ അതോ ഉപേക്ഷയാണോ ഇതിനു കാരണം. എന്തായാലും അപലപിക്കപ്പെടേണ്ട നിസംഗത തന്നെ. പ്രളയത്തില് വിവിധ മേഖലകളില് നാശനഷ്ടങ്ങളുണ്ടായ കുടുംബങ്ങളെ സഹായിക്കാന് മാനദണ്ഡങ്ങള് നിലവിലുണ്ട്. കണക്കെടുപ്പു നടത്തി റിപ്പോര്ട്ട് തയ്യാറാക്കി ബന്ധപ്പെട്ടവര്ക്ക് കൈമാറേണ്ട ചുമതല വിവിധ വകുപ്പുകളിലെ ഉദ്യോഗസ്ഥര്ക്കാണ്. ഓരോ രംഗത്തും നേരിട്ട നഷ്ടങ്ങളുടെ ഏകദേശ കണക്ക് ഇതിനകം വന്നിട്ടുണ്ട്. കൃഷിനാശം ഇരുനൂറുകോടി രൂപയിലധികമെന്നാണു സൂചന. നെല്ല്, വാഴ, മരച്ചീനി കൃഷികളാണ് ഏറെയും നശിച്ചത്. വിള ഇന്ഷ്വറന്സ് എടുത്തവര്ക്ക് നിയമപ്രകാരമുള്ള നഷ്ടപരിഹാരത്തിന് അര്ഹതയുണ്ട്. എന്നാല് ഭൂരിപക്ഷം കര്ഷകരും പല കാരണങ്ങളാല് ഇന്ഷ്വറന്സ് പരിധിക്കു പുറത്താണ്. അവരുടെ കാര്യത്തില് അനുഭാവപൂര്വമായ സമീപനമുണ്ടാകണം. സഹായ അപേക്ഷകളില് ഒരുമാസത്തിനകം ഉദ്യോഗസ്ഥര് തീരുമാനമെടുക്കണമെന്ന് നിര്ദ്ദേശിച്ചിട്ടുണ്ട്. ദുരന്തത്തില് വീടുകള് പൂര്ണമായി നഷ്ടപ്പെട്ടവരുണ്ട്. ഭാഗികനഷ്ടം വന്നവരുണ്ട്. ദുരന്തനിവാരണ നിയമത്തിലെ വ്യവസ്ഥ പ്രകാരമുള്ള നഷ്ടപരിഹാരത്തുകകൊണ്ട് പുതിയൊരു കിടപ്പാടം നിര്മ്മിക്കാനാവില്ലെന്ന് സര്ക്കാരിനും അറിയാം. ഇത്തരം കേസുകളില് സര്ക്കാര് സമീപനം കൂടുതല് ഉദാരമാകണം. കഴിഞ്ഞദിവസം വരെ ലഭിച്ച വിവരമനുസരിച്ച് പേമാരിയിലും വെള്ളപ്പൊക്കത്തിലും ഉരുള്പൊട്ടലിലുമായി 217 വീടുകളാണ് പൂര്ണമായും തകര്ന്നത്. ഭാഗികമായി നാശം സംഭവിച്ച വീടുകള് നിരവധിയുണ്ട്. നിശ്ചിത മാനദണ്ഡങ്ങള്ക്കു പുറമെ എങ്ങനെ കൂടുതല് സഹായിക്കാമെന്ന് അടുത്ത മന്ത്രിസഭായോഗം പരിഗണക്കുമെന്ന് മുഖ്യമന്ത്രി പറഞ്ഞിട്ടുണ്ട്. ദുരന്തമുണ്ടാകുമ്ബോള് മുന്നോട്ടുവയ്ക്കുന്ന വാഗ്ദാനങ്ങള്ക്കും പ്രഖ്യാപനങ്ങള്ക്കും കാലാന്തരത്തില് ഭംഗം വരുന്നതായാണ് കാണുന്നത്. 2018ലെ പ്രളയവുമായി ബന്ധപ്പെട്ട് പ്രധാനമന്ത്രി ഇവിടെയെത്തി നല്കിയ വാഗ്ദാനം പോലും പിന്നീട് വിസ്മരിക്കപ്പെടുകയായിരുന്നു. സംസ്ഥാന സര്ക്കാര് തുടങ്ങിവച്ച പ്രളയാനന്തര പുനരുദ്ധാരണ പദ്ധതികള്ക്കും വേണ്ടത്ര വേഗതയുണ്ടായില്ല. പ്രകൃതി ദുരന്തത്തിന്റെ തോത് വലുതാകുന്തോറും പുനര്നിര്മ്മാണവും പുനരധിവാസവുമൊക്കെ മന്ദഗതിയിലാകുന്നതാണ് കണ്ടുവരുന്നത്. നാശനഷ്ടങ്ങള് നേരിടേണ്ടിവരുന്നവര്ക്ക് ഈ കാലതാമസം സഹിക്കാവുന്നതിനും അപ്പുറമായിരിക്കും. യുദ്ധകാലത്തെ ചടുലതയും പ്രാപ്തിയും മിടുക്കും ഒരുപോലെ പ്രദര്ശിപ്പിക്കേണ്ട സന്ദര്ഭമാണിത്. ദുരന്തനിവാരണ നടപടികള് മറ്റൊരു ദുരന്തമായി മാറാതിരിക്കാനുള്ള കരുതലാണ് നാട് പ്രതീക്ഷിക്കുന്നത്.